Reguleerder wil regsmening kry oor WhatsAppSuid-Afrika se Inligtingsreguleerder oorweeg dit om regstappe te doen oor WhatsApp se planne om gebruikersdata met Facebook te deel. WhatsApp-gebruikers is vroeër vanjaar in kennis gestel dat hulle moet toestemming gee tot ’n nuwe beleid vir die gebruik van data wat dit moontlik maak om meer private inligting met Facebook te deel vir advertensie- en e-handelsdoeleindes. Die Inligtingsreguleerder het in Maart gesê die nuwe privaatheidsbeleid oortree die land se wette rakende die beskerming van persoonlike inligting. Die reguleerder het intussen ’n versoek aan WhatsApp gerig en gevra om sy privaatheidsbeleid in Suid-Afrika te hersien volgens die standaard wat in die Europese Unie (EU) gebruik word. In ’n verklaring Donderdag het die reguleerder gesê dat hy tot dusver “geen ooreenkoms” van WhatsApp ontvang het nie. “Onder die omstandighede het die reguleerder advokate in kennis gestel om ’n regsmening op te stel oor die pad vorentoe betreffende litigasie.” Die reguleerder het ook die portefeuljekomitee vir justisie en korrektiewe dienste gevra om verteenwoordigers van Facebook Suid-Afrika en WhatsApp te versoek om in die parlement oor hierdie aangeleentheid te verskyn. “Ons is as die reguleerder verplig om die beskerming van alle Suid-Afrikaners se persoonlike inligting te verseker en nakoming van die Wet op die Beskerming van Persoonlike Inligting (Popia) deur verantwoordelike partye te monitor,” het adv. Pansy Tlakula, voorsitter van die reguleerder, gesê. WhatsApp het gebruikers tot 15 Mei gegee om die nuwe privaatheidstellings te aanvaar nadat die sperdatum aanvanklik 8 Februarie was. WhatsApp het egter ook gesê dat hy nie onmiddellik gebruikers sal afskop wat nie die nuwe bepalings aanvaar nie.